Colette L. Brix (DF), 2006-02-07:
Der skal ikke herske tvivl om, at Dansk Folkeparti lægger vægt på turismen som et af vore vigtige erhverv.
Det er der en række åbenlyse grunde til, nemlig 100 pct. fuldtidsansatte og en omsætning, der svarer til ca. 5 pct. af bruttonationalproduktet eller mere nøjagtigt 66,6 mia. kr. årligt.
Det taler jo selvfølgelig sit tydelige sprog.
Andre årsager til, at turismen er vigtig for Dansk Folkeparti, er, at turisterhvervet har et enestående miks af både ufaglært og faglært arbejdskraft.
Turisterhvervet spiller også en stor rolle for integrationen.
Andelen af ansatte af ikkevestlig herkomst i turisterhvervene er markant højere end i gennemsnittet af andre erhverv.
Når man så lægger oven i hatten, at turismen tiltrækker investeringer til Danmark, gavner importen og spiller en stor rolle i yderområderne, burde det være det mest naturlige i verden, at vi står med et endeligt produkt, som vi politikere skal være særdeles opmærksomme på.
I redegørelsen er der en rimelig gennemgang af dansk turisme, hvor Dansk Folkeparti lægger vægt på den stigende betydning, som erhvervsog storbyturismen har fået og fortsat vil få.
Som der redegøres for, skyldes en del af faldet i kystturismen et fald i antallet af tyske børnefamilier.
Derfor skal det måske overvejes i den videre strategi at markedsføre sig mere specifikt over for ældre tyske turister, og det budskab skulle jo gerne nå ud til hele Tysklands befolkning.
I redegørelsen præsenterer regeringen klare målsætninger, som Dansk Folkeparti som udgangspunkt kan bakke op om.
Jeg vil gerne understrege, at det er Dansk Folkepartis politik, at der er et klart behov for at forbedre markedsføringen af Danmark.
I regeringens eget oplæg til Globaliseringsrådet hedder det, at den samlede danske markedsføring af Danmark er for svag og for spredt.
Det er i den sammenhæng vigtigt at erkende, at oplevelsesøkonomien kommer til at spille en større og større rolle set i lyset af den skærpede konkurrence om at tiltrække udenlandske investeringer.
Globaliseringsrådet er jo netop det helt rigtige forum at diskutere markedsføring af Danmark i, da alle relevante parter er enten direkte eller indirekte repræsenteret.
Globaliseringsrådets udspil kunne skabe en vigtig overordnet sammenhæng mellem markedsføring af Danmark og dets rolle i forhold til det samlede erhvervsliv og arbejdsmarked.
Dansk Folkeparti mener, at den lancerede model til en sammenhængende turismeindsats nationalt og lokalt er fornuftig.
I forbindelse med kommunalreformen får vi de nye vækstfora, som vil have ansvaret for at udvikle væksten i turisterhvervene regionalt.
Denne gensidige repræsentation vil være med til at skabe sammenhæng mellem det regionale og nationale spor i turismestrategien.
Så kan jeg jo ikke lade være her i dag at nævne, at vi i Dansk Folkeparti også tidligere på året fremsatte et forslag, der gik på, at hotelmomsen skulle sættes ned, men det fik jeg desværre ikke opbakning til.
Alle partier sagde nej til det her i salen.
Desværre fik jeg ikke opbakning til det, men det kan jo være, det kan komme på et senere tidspunkt.
Så har jeg også set her de sidste par dage, at EU lige har godkendt, at man lader aftalen løbe lidt længere med hensyn til den differentierede moms, og det er jo selvfølgelig, fordi man har set en eller anden indtægtskilde i den retning.
Når det er sagt, så vil jeg også her opsummerende sige, at det er en række positive initiativer, regeringen lancerer her, men at det er Dansk Folkepartis budskab, at markedsføring af Danmark må være genstand for en fortsat debat i Globaliseringsrådet.